Cea de-a treia propunere a Guvernului român pentru postul de comisar european, Victor Negrescu, este "inacceptabilă”, întrucât nominalizarea nu a fost făcută după consultarea și cu acordul președintelui României, au declarat pentru HotNews.ro surse de la Bruxelles.





Potrivit surselor citate, această nouă propunere înaintată de Guvernul Dăncilă pentru postul de comisar european "nu este acceptabilă, întrucât persoana în cauză nu a fost nominalizată după consultarea și cu acordul președintelui României”.





"Președintele ales al Comisiei Europene a primit o scrisoare în această după-amiază. Înțelegem că noua propunere a actualului guvern nu este în mod evident susținută de președintele României. Având în vedere provocările și oportunitățile viitoare, este în interesul nostru comun ca Europa să înainteze fără alte întârzieri. Oricine ar fi candidatul român, el sau ea, ar trebui să fie acceptat de președintele ales și ar trebui să poată strânge sprijinul necesar al Parlamentului European. Europa trebuie să avanseze", a transmis un purtător de cuvânt din echipa președintelui ales al Comisiei Europene.









După nominalizarea de comisar european făcută de Dăncilă, Klaus Iohannis a reacționat spunând că premierul demis nu are nicio legitimitate să propună un candidat din partea României pentru poziția de comisar european. "Premierul demis, doamna Viorica Dăncilă, refuză să înțeleagă că odată cu pierderea calității de prim-ministru a pierdut și orice legitimitate de a mai face vreo propunere pentru poziția de comisar european, care îi revine României”, a afirmat Iohannis, într-o declarație de presă, după ce Dăncilă l-a propus pe Victor Negrescu în funcția de comisar european.





Șeful statului a "avertizat-o” pe Viorica Dăncilă "să înceteze orice demers legat de nominalizarea unui candidat pentru această poziție și să nu transmită nicio propunere către președinta aleasă a Comisiei Europene, doamna Ursula von der Leyen”.



